Komisjoni määrus (Euratom) nr 1352/2003,

23. juuli 2003,

millega muudetakse määrust (EÜ) nr 1209/2000, millega määratakse kindlaks Euroopa Aatomienergiaühenduse asutamislepingu artikliga 41 ettenähtud andmete edastamise kord

EUROOPA ÜHENDUSTE KOMISJON,

võttes arvesse Euroopa Aatomienergiaühenduse asutamislepingut, eriti selle artikleid 41–44,

võttes arvesse nõukogu 2. detsembri 1999. aasta määrust (Euratom) nr 2587/1999, milles määratletakse investeerimisprojektid, millest tuleb komisjonile teatada vastavalt Euroopa Aatomienergiaühenduse asutamislepingu artiklile 41, [1]

ning arvestades järgmist:

(1) Selleks, et suurendada läbipaistvust ja õiguskindlust, on vaja tugevdada olemasolevaid eeskirju ja formaliseerida praegust praktikat, mida komisjon kohaldab Euratomi asutamislepingu eesmärkidega seotud arutelude korraldamisel ja investeerimisprojektide läbivaatamisel.

(2) Komisjoni teavitamine investeerimisprojektidest, mis on seotud uute rajatiste, samuti asendamise või ümberseadistamisega ja mis vastavad nõukogu poolt määruses (Euratom) nr 2587/1999 kehtestatud kriteeriumidele, toimub vormiga, mida võib saata kas paberkandjal või elektroonilises versioonis. Õiguskindluse huvides on vaja teabe esitanud isikutele ja ettevõtetele teatada, et komisjon on selle kätte saanud.

(3) Ajavahemik, mille jooksul komisjon peab vastavalt Euratomi asutamislepingu artiklile 43 teatise läbi vaatama, arutama ja oma seisukoha vastu võtma, peaks olema kaks kuud alates lõpliku teatise vastuvõtmisest. Kolmandate isikute märkused peaks komisjon edastama asjaomastele isikutele ja ettevõtetele nende võimalike reageeringute saamiseks. Õiguskindluse huvides tuleks läbivaatamine ja arutelu lõpetada Euratomi asutamislepingu artiklis 124 ettenähtud soovitusega.

(4) Kõikidel juhtudel, kui komisjonil esialgse uurimise tulemusel tekib määruse (Euratom) nr 2587/1999 valguses kahtlusi seoses Euratomi asutamislepingu eesmärkidega, tuleks algatada üksikasjalik läbivaatamis- ja arutelumenetlus, et võimaldada komisjonil koguda kogu vajalik teave talle Euratomi asutamislepinguga ettenähtud ülesannete täitmiseks ning et asjaomased isikud ja ettevõtted saaksid esitada oma märkused.

(5) Pärast asjaomaste isikute ja ettevõtete esitatud märkuste arvessevõtmist peaks komisjon läbivaatamise lõpetama soovituse vastuvõtmisega niipea, kui kahtlused on kõrvaldatud.

(6) Et saavutada tuumavaldkonna investeeringute koordineeritud areng, tuleb tõhusalt jälgida asjaomaste isikute ja ettevõtete poolt lõpuks vastavalt komisjoni soovitusele vastuvõetud meetmeid.

(7) Selleks, et tagada Euratomi asutamislepingu korrektne ja tõhus kohaldamine, peaks komisjon saama oma soovituse tühistada juhul, kui see tehti ebaõige teabe alusel.

(8) Üldsust tuleb investeerimisprojektidest teavitada, järgides samal ajal Euratomi asutamislepingu artiklis 44 sätestatud põhimõtet, mille kohaselt on vaja asjaomaste liikmesriikide, isikute ja ettevõtete nõusolekut. Läbipaistvuse ja õiguskindluse huvides tuleb kõik investeerimisprojektid ja vastuvõetud soovitused avaldada. Komisjon peaks avaldama ka aastaaruande, mis kajastab antud soovituste rakendamist ning asjaomaste isikute ja ettevõtete poolt vastuseks komisjoni seisukohale võetud konkreetseid meetmeid.

(9) Kui investeeringud ei osutu Euratomi asutamislepingu eesmärkide jaoks vajalikuks või ületavad need või kui nende riiklik rahastamine moonutab või ähvardab moonutada konkurentsi siseturul, ei piira käesolev määrus EÜ asutamislepingu kohaldamist.

(10) Seetõttu tuleks komisjoni määrust (EÜ) nr 1209/2000 [2] vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1209/2000 muudetakse järgmiselt.

1. Pealkiri asendatakse järgmisega:

"Komisjoni 8. juuni 2000. aasta määrus (Euratom) nr 1209/2000, millega määratakse kindlaks Euratomi asutamislepingu artikliga 41 ettenähtud teabe läbivaatamise kord"

.

2. Artikkel 1 asendatakse järgmisega:

"Artikkel 1

1. Komisjoni teavitamine investeerimisprojektidest, mis on seotud uute rajatiste, samuti asendamise või ümberseadistamisega ja mis liigi ning suuruse poolest vastavad määruses (Euratom) nr 2587/1999 kehtestatud kriteeriumidele, toimub vormiga, mis on esitatud käesoleva määruse lisas.

Vormi võib esitada kas paberil või elektrooniliselt.

2. Komisjon teatab viivitamatult asjaomastele isikutele ja ettevõtetele teatise saamisest."

3. Lisatakse artiklid 3a–3f järgmiselt:

"Artikkel 3a

1. Komisjon vaatab teatise läbi niipea, kui on selle kätte saanud. Komisjon esitab oma seisukoha soovituses.

2. Kui komisjon pärast läbivaatamist leiab, et edastatud investeerimisprojekt ei tekita Euratomi asutamislepingu eesmärkide seisukohalt kahtlusi ning on sellega kooskõlas, siis komisjon protokollib selle järelduse ning esitab oma seisukoha asjaomastele isikutele, ettevõtetele ja liikmesriikidele saadetud soovituses.

3. Kui komisjon pärast läbivaatamist leiab, et edastatud investeerimisprojekt tekitab Euratomi asutamislepingu eesmärkide seisukohalt ja sellega kooskõlas olemise mõttes kahtlusi, algatab ta üksikasjaliku läbivaatamismenetluse, et täiendavalt üksikasjalikult arutada investeerimisprojekti kõiki neid aspekte, mis seonduvad asutamislepingu eesmärkidega.

4. Lõikes 2 nimetatud soovitus tuleb esitada ning lõikes 3 osutatud üksikasjaliku läbivaatamismenetluse algatamine peab toimuma kahe kuu jooksul. See tähtaeg algab käesoleva määruse ja määruse (Euratom) nr 2587/1999 sätetega kooskõlas oleva lõpliku teatise kättesaamisele järgneval päeval. Teatist käsitletakse lõplikuna, kui komisjon kahe kuu jooksul alates teatise või nõutud lisateabe kättesaamise päevast ei taotle täiendavat teavet.

5. Kui komisjon ei ole lõikes 2 nimetatud soovitust väljastanud ega tegutsenud lõikes 4 ettenähtud tähtaja jooksul, loetakse investeerimisprojekt Euratomi asutamislepingu eesmärkidele ja sätetele vastavaks.

Artikkel 3b

1. Kui komisjon leiab, et asjakohase isiku või liikmesriigi poolt talle esitatud teave investeerimisprojekti kohta ei ole täielik, palub ta esitada kogu vajaliku teabe. Kui asjaomane isik või ettevõte on sellele nõudmisele vastanud, teavitab komisjon nimetatud isikut või ettevõtet vastuse kättesaamisest.

2. Kui asjaomane isik või liikmesriik ei esita taotletud teavet komisjoni määratud aja jooksul või esitab selle puudulikuna, saadab komisjon meeldetuletuse, andes teabe esitamiseks vajaliku täiendava tähtaja.

Artikkel 3c

1. Üksikasjaliku läbivaatamismenetluse algatamisel esitab komisjon kokkuvõtlikult asjakohased faktid ja õigusküsimused ning lisab investeerimisprojekti esialgse hinnangu, pidades silmas Euratomi asutamislepingu ja määruse (Euratom) nr 2587/1999 sätteid ja eesmärke. Komisjon kutsub asjaomaseid isikuid ja ettevõtteid üles esitama oma märkusi ning pidama komisjoniga täiendavaid arutelusid määratud tähtaja jooksul, mis tavaliselt ei ületa kahte kuud.

2. Asjaomastel isikutel ja ettevõtetel soovitatakse mitte jõustada investeerimisprojekti enne, kui komisjon on väljastanud projekti kohta soovituse või kui seda peetakse vastavalt artikli 3a lõikele 5 Euratomi asutamislepingu eesmärkidele ja sätetele vastavaks.

Artikkel 3d

1. Kui komisjon pärast arutelu ja/või asjaomase isiku või ettevõtte poolt tehtud muudatust leiab, et investeerimisprojekt on Euratomi asutamislepingu eesmärkide ja sätetega kooskõlas, esitab ta oma seisukoha asjaomastele isikutele, ettevõtetele ja liikmesriikidele edastatud soovituses.

2. Kui komisjon pärast arutelu ja/või asjaomase isiku või ettevõtte poolt tehtud muudatust leiab, et edastatud investeerimisprojekt ei ole Euratomi asutamislepingu eesmärkide ja sätetega kooskõlas, väljendab ta oma seisukoha asjaomastele isikutele, ettevõtetele ja liikmesriikidele saadetud soovituses.

3. Niipea kui artikli 3a lõikes 3 osutatud kahtlused on kõrvaldatud, võetakse seisukohad vastu vastavalt lõigetele 1 ja 2. Komisjon püüab oma võimaluste piires võtta soovituse vastu kuue kuu jooksul üksikasjaliku läbivaatamismenetluse algatamisest.

4. Kui lõikes 3 osutatud tähtaeg on lõppenud ja kui asjaomane isik või ettevõte seda taotleb, siis esitab komisjon soovituse kahe kuu jooksul talle kättesaadava teabe alusel.

Artikkel 3e

Pärast kõnealuse investeerimisprojekti kohta soovituse väljastamist teostab komisjon vastavalt komisjoni soovitusele võetud või kavatsetavate konkreetsete meetmete üle järelevalvet ning vajaduse korral arutab neid asjaomaste isikute ja ettevõtetega.

Artikkel 3f

Komisjon võib soovituse vastavalt artiklitele 3a ja 3d tühistada, kui soovituse otsustavaks faktoriks olnud teave oli ebaõige, olles enne andnud asjaomastele isikutele ja ettevõtetele võimaluse esitada märkusi.

Enne soovituse tühistamist ja uue soovituse vastuvõtmist algatab komisjon üksikasjaliku läbivaatamismenetluse vastavat artikli 3a lõikele 3."

4. Lisatakse artiklid 4a ja 4b:

"Artikkel 4a

Komisjon saadab investeerimisprojekti edastanud isikutele ja ettevõtetele kolmandate isikute poolt projekti kohta esitatud võimalikud märkused ja seisukohad, mis võivad mõjutada komisjoni soovitust.

Artikkel 4b

1. Komisjon avaldab asjaomaste liikmesriikide, isikute ja ettevõtete nõusolekul talle edastatud investeerimisprojekti ning vastavalt käesolevale määrusele väljastatud soovitused.

2. Komisjon avaldab aastaaruande, mis kajastab antud soovituste rakendamist ning samuti asjaomaste isikute ja ettevõtete poolt vastuseks komisjoni seisukohale võetud konkreetseid meetmeid.

Nimetatud aruanne järgib vajaduse korral ametisaladuse hoidmisega seotud eeskirju, kui Euratomi asutamislepingu artiklis 44 nimetatud nõusolekut ei anta."

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. juuli 2003

Komisjoni nimel

asepresident

Loyola De Palacio

[1] EÜT L 315, 9.12.1999, lk 1.

[2] EÜT L 138, 9.6.2000, lk 12.

--------------------------------------------------